ปปง.ลุยตรวจเงินรั่วซื้อเสียง
ปปง.ลุยตรวจสอบข้อมูลธุรกรรมการเงินช่วงเลือกตั้ง หาข้อสรุปเงินหายจากระบบ-การซื้อเสียง คาดภายในวันที่ 13 มิ.ย.จะทราบผล
7 มิ.ย. 2554

ปปง.ลุยตรวจสอบข้อมูลธุรกรรมการเงินช่วงเลือกตั้ง หาข้อสรุปเงินหายจากระบบ-การซื้อเสียง คาดภายในวันที่ 13 มิ.ย.จะทราบผล
พ.ต.อ.สีหนาท ประยูรรัตน์ รักษาการเลขาธิการ สำนักงานป้องกันและปราบปรามการฟอกเงิน(ปปง.) กล่าวว่า ขณะนี้ ปปง. อยู่ระหว่างรอข้อมูลธุรกรรมการเงินทั้งหมดจากะนาคารแห่งประเทศไทย (ธปท.) เพื่อนำมาวิเคราะห์ข้อเท็จจริงว่ามีเงินหายไปจากระบบจริงหรือไม่ โดยคาดว่าจะใช้เวลา 1 สัปดาห์จึงจะทราบผล



พ.ต.อ.สีหนาท
ทั้งนี้ ปปง. จะวิเคราะห์ธุรกรรมการเงินโดยแยกเป็นรายจังหวัดทั้ง 76 จังหวัด ซึ่งในวันที่ 13 มิ.ย.นี้ ปปง.จะแถลงผลการวิเคราะห์ข้อมูลให้ทราบ 
อย่างไรก็ตาม ปปง.จะตรวจสอบและวิเคราะห์ข้อมูลการทำธุรกรรมใน 2 ช่วง คือ ช่วงที่พบว่าเงินหายออกจากระบบ ซึ่งอยู่ระหว่างการหาเสียงของพรรคการเมือง และช่วงโค้งสุดท้ายก่อนที่จะมีการเลือกตั้งประมาณ 2 สัปดาห์ คือ ในวันที่ 15 มิ.ย.นี้ และเชื่อว่าเมื่อนำข้อมูลมาวิเคราะห์ทั้ง 2 ช่วงก็ทำให้เห็นภาพได้ว่า มีการนำเงินออกไปใช้จ่ายเกี่ยวกับการซื้อเสียงในการเลือกตั้งหรือไม่
อย่างไรก็ตามขณะนี้ยังไม่อยากให้มีการเร่งเสนอข่าว เพราะหากมีการนำเงินออกนอกระบบจริง ผู้ที่กระทำการและเกี่ยวข้องก็อาขใช้วิธีเลี่ยงลงใต้ดินได้
รักษาการเลขาฯปปง.กล่าวอีกว่า โดยปกติแล้ว หากมีการเบิกจ่ายเงินผิดปกติ สถาบันการเงินจะส่งหลักฐานมาให้ ปปง.ตรวจสอบ โดยจะต้องมีการตรวจสอบข้อมูลจากคณะกรรมการกำกับหลักทรัพย์และตลาดหลักทรัพย์ (กลต.) ควบคู่ไปด้วย